
Szerves és szervetlen kötőanyag tartalmú homok keveredésének vizsgálata

A rendkívül gyorsan fejlődő világunkban olyan technológiai kutatások és üzemi fejlesztések váltak egyre fontosabbá, melyek biztosítják az öntvények felhasználói követelményeinek a teljesítését és megfelelnek a környezeti előírásoknak is. A szerves kötőanyagokkal gyártott öntödei maghomok-keverékek környezeti kibocsátása miatt előtérbe került a korábbi technológia optimalizálása helyett a lecserélése és a szervetlen kötőanyagú magok gyártása.
A Nemak Győr Kft. a hengerfejekben lévő belső üregek kialakításához kizárólag szerves kötőanyag tartalmú homokmagokat használ. Az új technológiák alkalmazásában élenjárók, pl.: Nemak Wernigerode GmBH. hengerfej öntöde már alkalmazza a szervetlen kötőanyagos technológiát. A Nemak Győr Kft. fejlesztési programjában is szerepel a szervetlen kötőanyag-rendszer bevezetése, de ezt nem tudja egyszerre, a teljes technológiai folyamatra megoldani. A szerves és szervetlen kötőanyag rendszer együttes alkalmazása esetén ezek teljes elkülönítése nem oldható meg és a homokregenerálási folyamatában sincs lehetőség különválasztani a szerves kötőanyag tartalmú homokot a szervetlentől. Üzemi viszonyok között ezáltal rendívül fontos feladat ezen két típusú kötőanyag együttes hatásának a vizsgálata.
Tudományos diákköri munkám célkitűzése a szervetlen kötőanyag tartalmú maghomok bekeveredés hatásának vizsgálata szerves kötőanyag tartalmú technológiával működő homokrendszer esetén. Vizsgálataimat a Miskolci Egyetem Könnyűfém-öntészeti Nemak Kihelyezett Oktató Laboratóriumában végeztem Győrben.
A homokmagokat az öntés során eltérő mennyiségű hő éri. A fémmel érintkező részeken a kötőanyag nagyobb mennyiségben ég ki, míg más részeket minimális hőterhelés éri. Ennek megfelelően készítettem hőterhelésnek kitett és hőterhelés nélküli szervetlen homokkeverékeket. A rendszer megfelelő szimulálása érdekében készítettem próbatesteket szerves és szervetlen kötőanyagú keverékek regenerálásával és regenerálása nélkül.
Az elkészített próbatesteken hajlító szilárdság mérést végeztem 10 másodperc, 90 perc és 360 perc elteltével. Vizsgálataim alapján megállapítottam a szerves kötőanyagú rendszerbe bekeverhető szervetlen kötőanyag tartalmú homok mennyiségét és meghatároztam a különböző technológiai befolyásoló tényezők hatását.
A vizsgálati eredmények használhatóak a Nemak Győr Kft. technológiai folyamatában.



